KOMISIJOS REGLAMENTAS (EB) Nr. 305/2008
2008 m. balandžio 2 d.
nustatantis darbuotojų, surenkančių tam tikras fluorintas šiltnamio efektą sukeliančias dujas iš aukštos įtampos skirstomųjų įrenginių, sertifikavimo būtiniausius reikalavimus ir gautų pažymėjimų abipusio pripažinimo sąlygas pagal Europos Parlamento ir Tarybos reglamentą (EB) Nr. 842/2006
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 17 d. Europos Parlamento ir Tarybos reglamentą (EB) Nr. 842/2006 dėl tam tikrų fluorintų šiltnamio efektą sukeliančių dujų (1), ypač į jo 5 straipsnio 1 dalį,
kadangi:
(1)
Pagal Reglamento (EB) Nr. 842/2006 reikalavimus būtina nustatyti darbuotojų, dirbančių su įranga, kurioje yra tam tikrų fluorintų šiltnamio efektą sukeliančių dujų, galinčių nutekėti dėl jų veiklos, kvalifikacijos taisykles.
(2)
Dar nesertifikuotiems, bet mokymo kursuose, kuriuos baigus išduodamas pažymėjimas, dalyvaujantiems darbuotojams turėtų būti leista ribotą laiką vykdyti veiklą, kuriai reikalingas toks pažymėjimas, kad jie galėtų įgyti egzaminui reikalingų praktinių įgūdžių, su sąlyga, kad juos prižiūrės sertifikuoti darbuotojai.
(3)
Kelios valstybės narės šiuo metu neturi veikiančių kvalifikacijos kėlimo ar sertifikavimo sistemų. Todėl reikėtų nustatyti ribotą laiką, per kurį darbuotojai gautų pažymėjimus.
(4)
Siekiant išvengti pernelyg didelės administracinės naštos turėtų būti leidžiama sertifikavimo sistemą kurti remiantis esamomis kvalifikacijos kėlimo programomis, jei į šias programas įtraukti įgūdžiai ir žinios bei atitinkama kvalifikacijos kėlimo sistema atitinka šiame reglamente numatytus būtiniausius standartus.
(5)
Subjektai, gaminantys arba eksploatuojantys aukštos įtampos paskirstymo įrenginius, gali būti skiriami vertinimo ir (arba) sertifikavimo institucijomis, jei jie atitinka joms keliamus reikalavimus.
(6)
Egzaminavimas yra veiksmingas būdas patikrinti kandidato gebėjimą tinkamai atlikti veiksmus, kurie gali tiesiogiai sukelti nuotėkį, ir veiksmus, kurie gali lemti nuotėkį netiesiogiai.
(7)
Oficialiai paskirtos vertinimo ir sertifikavimo institucijos turėtų užtikrinti, kad būtų laikomasi šiame reglamente nustatytų būtiniausių reikalavimų, ir taip prisidėti prie veiksmingo ir efektyvaus pažymėjimų abipusio pripažinimo visoje Bendrijoje.
(8)
Informacija apie sertifikavimo sistemą, taikomą išduodant pažymėjimus, kuriems taikomas abipusis pripažinimas, turėtų būti pateikiama Komisijai 2008 m. balandžio 2 d. Komisijos reglamente (EB) Nr. 308/2008, nustatančiame pranešimo apie valstybių narių mokymo ir sertifikavimo programas formą pagal Europos Parlamento ir Tarybos reglamentą (EB) Nr. 842/2006 (2), nustatyta forma.
(9)
Šiame reglamente numatytos priemonės atitinka Europos Parlamento ir Tarybos reglamento (EB) Nr. 2037/2000 18 straipsnio 1 dalimi įkurto komiteto nuomonę (3),
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Šiuo reglamentu nustatomi darbuotojų, surenkančių tam tikras fluorintas šiltnamio efektą sukeliančias dujas iš aukštos įtampos skirstomųjų įrenginių, sertifikavimo būtiniausi reikalavimai ir pagal tuos reikalavimus išduotų pažymėjimų abipusio pripažinimo sąlygos.
2 straipsnis
Apibrėžtys
Šiame reglamente „aukštos įtampos skirstomieji įrenginiai“ - tai perjungtuvai, jų ir susijusios valdymo, matavimo, apsaugos ir reguliavimo įrangos deriniai, tokių prietaisų ir įrangos agregatai su susijusiomis jungtimis, priedais, gaubtais ir atraminėmis konstrukcijomis, skirti naudoti generuojant, perduodant, paskirstant ir konvertuojant aukštesnę kaip 1 000 V įtampos elektros energiją.
3 straipsnis
Darbuotojų sertifikavimas
1. Darbuotojai, vykdantys 1 straipsnio nurodytą veiklą, turi pažymėjimus, kaip nurodyta 4 straipsnyje.
2. Darbuotojams, dalyvaujantiems mokymo kursuose, kuriuos baigus išduodamas pažymėjimas, 1 dalis netaikoma daugiausia vienerius metus, jeigu jie vykdo veiklą, prižiūrimi darbuotojo, turinčio pažymėjimą.
3. Valstybės narės gali nuspręsti, kad laikotarpį, kuris trunka ne ilgiau kaip iki Reglamento (EB) Nr. 842/2006 5 straipsnio 4 dalyje nurodytos datos, 1 dalis nebus taikoma darbuotojams, vykdantiems šio reglamento 1 straipsnyje numatytą veiklą, iki Reglamento (EB) Nr. 842/2006 5 straipsnio 2 dalyje nurodytos datos.
Pirmoje pastraipoje nurodytą laikotarpį tokie darbuotojai laikomi sertifikuotais vykdyti šią veiklą pagal Reglamento (EB) Nr. 842/2006 reikalavimus.
4 straipsnis
Pažymėjimų išdavimas darbuotojams
1. 5 straipsnyje nurodyta sertifikavimo institucija išduoda pažymėjimus darbuotojams, išlaikiusiems 6 straipsnyje nurodytos vertinimo institucijos surengtą teorinį ir praktinį egzaminą, skirtą patikrinti priede nustatytus būtiniausius įgūdžius ir žinias.
2. Pažymėjime nurodomi bent jau tokie duomenys:
a)
sertifikavimo institucijos pavadinimas, pažymėjimo turėtojo vardas ir pavardė, pažymėjimo numeris ir galiojimo terminas, jeigu jis nustatytas;
b)
veikla, kurią turi teisę vykdyti pažymėjimo turėtojas;
c)
išdavimo data ir išdavusio asmens parašas.
3. Jei esama egzaminais pagrįsta sertifikavimo sistema apima priede nustatytus būtiniausius įgūdžius ir žinias, atitinka 5 ir 6 straipsnių reikalavimus, tačiau susijusiame patvirtinančiame dokumente nėra šio straipsnio 2 dalyje nustatytų elementų, 5 straipsnyje nurodyta sertifikavimo institucija gali išduoti pažymėjimą šią kvalifikaciją turinčiam asmeniui nereikalaudama laikyti egzamino dar kartą.
4. Jei esama egzaminais pagrįsta sertifikavimo sistema atitinka 5 ir 6 straipsnių reikalavimus ir iš dalies apima priede išdėstytus būtiniausius įgūdžius, sertifikavimo institucijos gali išduoti pažymėjimą, jei pareiškėjas išlaiko papildomą įgūdžių ir žinių, kurių neapima esama sertifikavimo sistema, egzaminą, surengtą 6 straipsnyje nurodytos vertinimo institucijos.
5 straipsnis
Sertifikavimo institucija
1. Sertifikavimo institucija numatoma nacionaliniuose įstatymuose ar taisyklėse arba ją skiria valstybės narės kompetentinga institucija ar kitos tokią teisę turinčios institucijos, kaip instituciją, kuriai leidžiama išduoti pažymėjimus darbuotojams, vykdantiems 1 straipsnyje nurodytą veiklą.
Sertifikavimo institucija vykdo veiklą nešališkai.
2. Sertifikavimo institucija nustato ir taiko pažymėjimų išdavimo, galiojimo sustabdymo ir atšaukimo procedūras.
3. Sertifikavimo institucija kaupia įrašus, pagal kuriuos galima patikrinti sertifikuoto asmens statusą. Iš įrašų turi būti aišku, kad sertifikavimo procesas sėkmingai įvykdytas. Įrašai laikomi ne mažiau kaip 5 metus.
6 straipsnis
Vertinimo institucija
1. Valstybės narės kompetentingos institucijos ar kitų tokią teisę turinčių institucijų paskirta vertinimo institucija rengia egzaminus 1 straipsnyje nurodytiems darbuotojams. 5 straipsnyje nurodyta sertifikavimo institucija taip pat gali būti paskirta vertinimo institucija.
Vertinimo institucija vykdo veiklą nešališkai.
2. Egzaminai planuojami ir sudaromi taip, kad per juos būtų patikrinti priede nustatyti būtiniausi įgūdžiai ir žinios.
3. Vertinimo institucija nusistato atsiskaitymo procedūras ir kaupia įrašus, kad būtų galima dokumentais pagrįsti individualius ir bendrus vertinimo rezultatus.
4. Vertinimo institucija užtikrina, kad žinias ir įgūdžius patikrinti paskirti egzaminuotojai būtų tinkamai susipažinę su atitinkamais egzaminavimo metodais ir egzamino dokumentais, ir būtų kompetentingi toje srityje, kurios žinios tikrinamos. Ji taip pat užtikrina, kad laikant praktinius egzaminus būtų sudarytos sąlygos naudotis būtina įranga, įrankiais ir medžiagomis.
7 straipsnis
Pranešimas
1. Iki 2009 m. sausio 4 d. valstybės narės reglamente (EB) Nr. 308/2008 nustatyta forma pateikia Komisijai darbuotojų sertifikavimo institucijų, kurioms taikomas 5 straipsnis, pavadinimus ir kontaktinius duomenis ir darbuotojų pažymėjimų, atitinkančių 4 straipsnio reikalavimus, pavadinimus.
2. Pagal 1 dalį pateiktą pranešimą Valstybės narės papildo atitinkama nauja informacija ir nedelsdamos pateikia Komisijai.
8 straipsnis
Abipusio pripažinimo sąlygos
1. Valstybės narės abipusiškai pripažįsta kitų valstybių pagal 4 straipsnį išduotus pažymėjimus.
2. Valstybės narės gali reikalauti, kad kitoje valstybėje narėje išduotų pažymėjimų turėtojai pateiktų pažymėjimo vertimą į kitą oficialią Bendrijos kalbą.
9 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2008 m. balandžio 2 d.